input: KOMMISSIONENS GENNEMFØRELSESFORORDNING (EU) Nr. 1012/2012
  af 5. november 2012
  om ændring af forordning (EF) nr. 2074/2005 og forordning (EF) nr. 1251/2008 for så vidt angår listen over vektorarter, sundhedsbestemmelserne og bestemmelserne om udstedelse af certifikat vedrørende epizootisk ulcerativt syndrom og for så vidt angår oplysningerne om Thailand i listen over tredjelande, hvorfra import af visse fisk og fiskevarer til EU er tilladt
  (EØS-relevant tekst)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 9, stk. 2,
  under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 16, stk. 2,
  under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (3), særlig artikel 17, stk. 2, artikel 22 og 25 og artikel 61, stk. 3, og
  ud fra følgende betragtninger:
  (1)
  Ved Kommissionens forordning (EF) nr. 2074/2005 af 5. december 2005 om gennemførelsesbestemmelser vedrørende visse produkter i henhold til Europa-Parlamentets og Rådets forordning (EF) nr. 853/2004 og vedrørende offentlig kontrol i henhold til Europa-Parlamentets og Rådets forordning (EF) nr. 854/2004 og (EF) nr. 882/2004, om fravigelse fra Europa-Parlamentets og Rådets forordning (EF) nr. 852/2004 og om ændring af forordning (EF) nr. 853/2004 og (EF) nr. 854/2004 (4) er der fastlagt modeller til sundhedscertifikater til brug ved import til Unionen af visse vanddyr og animalske produkter til konsum.
  (2)
  Modellen til sundhedscertifikatet til brug ved import af fiskevarer til konsum, der er fastsat i tillæg IV til bilag VI til forordning (EF) nr. 2074/2005, indeholder en dyresundhedserklæring med hensyn til krav vedrørende arter, der er modtagelige for visse sygdomme, der er opført i del II i bilag IV til direktiv 2006/88/EF, herunder epizootisk ulcerativt syndrom.
  (3)
  Ved Kommissionens forordning (EF) nr. 1251/2008 af 12. december 2008 om gennemførelse af Rådets direktiv 2006/88/EF for så vidt angår betingelser og udstedelse af certifikat ved omsætning og import til Fællesskabet af akvakulturdyr og produkter deraf og om fastlæggelse af en liste over vektorarter (5) er der fastsat dyresundhedsbetingelser og bestemmelser om udstedelse af certifikat ved import til Unionen af visse akvakulturdyr og visse produkter deraf.
  (4)
  Bilag I til forordning (EF) nr. 1251/2008 indeholder en liste over arter, der er vektorer for de sygdomme, der er opført i del II i bilag IV til direktiv 2006/88/EF. De arter, der er vektorer for epizootisk ulcerativt syndrom, er for øjeblikket opført på denne liste.
  (5)
  Bilag III til forordning (EF) nr. 1251/2008 indeholder bl.a. listen over tredjelande, områder, zoner og segmenter, hvorfra import til Unionen af prydfisk, der er modtagelige for en eller flere af de sygdomme, der er opført i bilag IV til direktiv 2006/88/EF, og er bestemt til lukkede pryddyrsanlæg, er tilladt.
  (6)
  Indien og Vietnam er anført i bilaget, så import af fiskearter, der er modtagelige for epizootisk ulcerativt syndrom, er underlagt særlige dyresundhedsbestemmelser, der eliminerer de risici, denne sygdom er forbundet med.
  (7)
  Desuden bør modellerne til dyresundhedscertifikaterne i del A og B i bilag IV til forordning (EF) nr. 1251/2008 indeholde dyresundhedserklæringer med hensyn til kravene til modtagelige arter og vektorarter for visse sygdomme, der er opført i del II i bilag IV til direktiv 2006/88/EF, herunder epizootisk ulcerativt syndrom.
  (8)
  I direktiv 2006/88/EF, som ændret ved Kommissionens gennemførelsesdirektiv 2012/31/EU (6), er epizootisk ulcerativt syndrom (EUS) ikke længere opført som en eksotisk sygdom på listen i del II i bilag IV til samme direktiv.
  (9)
  Af hensyn til sammenhængen og klarheden i EU-lovgivningen bør forordning (EF) nr. 2074/2005 og forordning (EF) nr. 1251/2008 ændres for at fjerne bestemmelserne deri, der henviser til epizootisk ulcerativt syndrom.
  (10)
  Når epizootisk ulcerativt syndrom udgår af listen i del II i bilag IV til direktiv 2006/88/EF, bliver de tilsvarende dyresundhedsmæssige bestemmelser, der gælder for Indien og Vietnam, overflødige, og de pågældende lande bør derfor udgå af listen over lande, der skal anvende sygdomsspecifikke dyresundhedsforanstaltninger for vanddyr, der er bestemt til eksport til Unionen.
  (11)
  Thailand er opført på listen i bilag III til forordning (EF) nr. 1251/2008 som et tredjeland, hvorfra import af Cyprinidae bestemt til opdræt, genudlægningsområder, lystfiskesøer (put and take-fiskeri) og åbne og lukkede pryddyrsanlæg i Unionen er tilladt. Thailand har anmodet om at blive opført på listen i bilag III med henblik på at tillade eksport af også andre fiskearter fra dette tredjeland til Unionen.
  (12)
  En inspektion foretaget af Levnedsmiddel- og Veterinærkontoret (FVO) vedrørende vanddyrs sundhed blev foretaget i Thailand i november 2009. FVO's henstillinger efter dette kontrolbesøg er blevet gennemført på tilfredsstillende vis af de thailandske myndigheder. Import til Unionen fra det pågældende tredjeland af også andre fiskearter bør derfor tillades. Optegnelsen om Thailand i bilag III til forordning (EF) nr. 1251/2008 bør derfor ændres i overensstemmelse hermed.
  (13)
  Forordning (EF) nr. 2074/2005 og (EF) nr. 1251/2008 bør derfor ændres i overensstemmelse hermed.
  (14)
  Der bør fastsættes overgangsforanstaltninger, så medlemsstaterne og virksomhederne har mulighed for at træffe de fornødne foranstaltninger for at opfylde de krav, der fastsættes ved nærværende forordning.
  (15)
  Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
  VEDTAGET DENNE FORORDNING:
  Artikel 1
  Tillæg IV til bilag VI til forordning (EF) nr. 2074/2005 erstattes af teksten i bilag I til nærværende forordning.
  Artikel 2
  Bilag I, III og IV til forordning (EF) nr. 1251/2008 ændres som angivet i bilag II til nærværende forordning.
  Artikel 3
  I en overgangsperiode indtil den 1. marts 2013 kan sendinger af vanddyr, der ledsages af dyresundhedscertifikater udstedt i overensstemmelse med modellerne i del A eller B i bilag IV til forordning (EF) nr. 1251/2008, og fiskevarer, der ledsages af dyresundhedscertifikater udstedt i overensstemmelse med modellen i tillæg IV til bilag VI til forordning (EF) nr. 2074/2005 i den version, der var gældende indtil de ændringer, der indføres ved nærværende forordning, markedsføres eller indføres til Unionen, forudsat at de ankommer til deres endelige bestemmelsessted inden nævnte dato.
  Artikel 4
  Denne forordning træder i kraft på tyvendedagen efter offentliggørelsen i Den Europæiske Unions Tidende.
  Denne forordning er bindende i alle enkeltheder og gælder umiddelbart i hver medlemsstat.
  Udfærdiget i Bruxelles, den 5. november 2012.